Wat beplan Rassie vir die Australasiese toetse? | Maroela Media
Damian de Allende – hy toer glo ook saam.. (Foto: Inus Grobler)
Oorweeg Rassie Erasmus 'n nuwe senterpaar teen die Wallabies?
Dié vraag volg nadat Jesse Kriel uit die Blou Bulle se span gelaat is vir Saterdag se Curriebeker-kragmeting teen die Goue Leeus op Loftus en dit in die Bulle se spanaankondiging genoem word dat hy op "Springbokdiens" is. Die Westelike Provinsie se Curriebekerwedstryd Vrydagaand teen die Pumas in die Mbombela-stadion is klaarblyklik ook 'n proeflopie vir Damian de Allende.
De Allende maak in Nelspruit sy terugkeer ná 'n besering. Ook hý is glo terug in die Bokgroep wat Saterdag na Australasië vertrek.
♦ In 'n derde verrassing is die Lions (en nou die Goue Leeus) se skrumskakel Ross Cronjé ook nie in die span wat teen die Blou Bulle speel nie. Hy toer saam met die Bokke vir die twee toetse teen Australië (8 September) en Nieu-Seeland (15 September).
♦ Wilco Louw draf Vrydagaand saam met De Allende vir die WP in Nelspruit uit. 'n Mens moet aanvaar dis om hom bietjie wedstrydtyd te gee nadat hy die afgelope tyd maar min op die veld was. Hy het Saterdag teen die Poemas die skrum in die laaste 18 minute aansienlik versterk en moet ongetwyfeld deel van Erasmus se planne vir Australasië wees.
♦ Ivan van Zyl (wat die volle 80 minute teen Wallis gespeel het en sewe minute in die eerste toets teen Engeland en ook vyf minute in die tweede toets teen die Engelse as plaasvervanger-skrumskakel) is klaarblyklik weggelaat uit die groep. Hy sit op die bank vir die Bulle se wedstryd Saterdag met André Warner wat as skrumskakel sal opdraf.
♦ Lionel Mapoe is insgelyks in die Goue Leeus se span vir die Loftus-wedstryd nadat hy weggelaat is uit die groep vir die twee toetse in Australasië.
Kriel was nie deel van die groep vir verlede naweek se toets teen Argentinië nie. Lukhanyo Am se gesukkel in die tweede toets teen die Poemas ná 'n redelike, maar nie veel beter vertoning as in die eerste nie, het Kriel dalk weer in guns gebring.
Of sal hy dalk vleuel speel in die beseerde Makazole Mapimpi se plek?
Of miskien word Willie le Roux na vleuel geskuif – waar hy dikwels vir sy klub speel – om plek op heelagter vir Damian Williams te maak, sou Handré Pollard weer met sy skopwerk sukkel.
Volgende Donderdag sal die finale antwoord op 'n aantal vrae oor die spankeuses bring, hoewel die oefeninge vroeër in die week al 'n aanduiding mag gee van hoe Erasmus dink.
Julle kan nie vir Rassie al die vrae vra nie? Die span word in die parlement gekies………hy rig hom net af!!
Kan nie glo dat daar nog steeds nie plek is vir Combrinck en Kwagga nie
Rassie moet ophou beplan en eerder begin afrig. Op die oomblik beplan hy die Bokke in hulle peetjie in.
Hy maak sy beste planne om die bontebokke met < 30 punte teen die Aussies en < 60 punte teen die All Blacks te laat verloor.
Die blinde lei die blinde, tas nogsteeds in die donker rond, eintlik is dit tydmors om oor SA Rugby in debat te tree of te praat , kry einlik die spelers jammer, "here today gone tomorrow"